Il-Prim Ministru Joseph Muscat ħabbar li fis-snin li ġejjin pajjiżna flimkien ma’ stati membri oħrajn Ewropej se jkunu qegħdin jieħdu miżuri biex jinbidlu jew jiġu mmodifikati sistemi ta’ arja kkundizzjonata antiki li qed jagħmlu ħsara kbira lill-ambjent minħabba dawk li jissejjaħ F-gases. Waqt li rrefera għas-summit fi Brussell, huwa qal li dak li kien deċiż din il-ġimgħa se jagħmel differenza fil-ħajja tal-Maltin fosthom dik li rridu nnaqqsu d-dħaħen fl-arja. Fuq dan il-punt semma li l-Gvern qed jaħdem biex jaqleb għall-gass il-ġenerazzjoni tal-elettriku f’Malta fejn bil-pjan tiegħu tal-enerġija se jkunu qed jiġu ffrankati b’miljun u mitejn elf tunellata ta’ dħaħen. Madankollu semma żewġ sfidi oħrajn kbar li jiswew il-flus u li pajjiżna qal li lest li jidħol għalihom. B’reazzjoni għall-kumment li sar minn persuna fiċ-Ċivil, il-PM saħaq li t-traffiku mhu perċezzjoni xejn iżda problema li jeħtieġ li tiġi indirizzata. Qal li pajjiżna jrid jara kif fuq medda ta’ snin trid tinstab soluzzjoni biex jinqatgħu mit-toroq tagħna dawk il-vetturi li qed iniġġsu l-ambjent. Madankollu saħaq li dan irid isir b’ġustizzja soċjali għax jaf li hemm familji li ma jifilħux ibiddlu l-karozza tagħhom. Kien hawn li semma problema oħra bis-sistema tal-arja kkundizzjonata. Qal li sistemi li nxtraw fis-snin li għaddew għandhom dawk li jissejħu F-gases u jridu jinbidlu. Qal li jrid ikun hemm skemi biex dawn is-sistemi jsiru ġodda għax meta jinxtegħlu qed jitfgħu gassijiet li m’humiex ta’ ġid għall-ambjent u għal saħħitna. Sostna li din l-isfida tiswa l-flus iżda ma nistgħux naħarbu minnha.